LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2013 M. RUGPJŪČIO 7 D. ĮSAKYMO NR. 3d-563 „DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „PLAČIAJUOSČIO RYŠIO INFRASTRUKTŪROS PLĖTRA KAIMO VIETOVĖSE“ ĮGYVENDINIMO TAISYKLIŲ PATVIRTINIMO“ PAKEITIMO

2015 m. kovo 12 d. Nr. 3D-159

Vilnius

P a k e i č i u Lietuvos kaimo plėtros 2007–2013 metų programos priemonės „Plačiajuosčio ryšio infrastruktūros plėtra kaimo vietovėse“ įgyvendinimo taisykles, patvirtintas Lietuvos Respublikos žemės ūkio ministro 2013 m. rugpjūčio 7 d. įsakymu Nr. 3D-563 „Dėl Lietuvos kaimo plėtros 2007–2013 metų programos priemonės „Plačiajuosčio ryšio infrastruktūros plėtra kaimo vietovėse“ įgyvendinimo taisyklių patvirtinimo“:

1.	Pakeičiu 8 punktą ir jį išdėstau taip:

„8. Pagal Priemonę vykdomo projekto didžiausia galima paramos suma yra 5 888 599 Eur (penki milijonai aštuoni šimtai aštuoniasdešimt aštuoni tūkstančiai penki šimtai devyniasdešimt devyni eurai) (20 332 155 (dvidešimt milijonų trys šimtai trisdešimt du tūkstančiai vienas šimtas penkiasdešimt penki litai)), kuri turi būti skiriama nepažeidžiant valstybės pagalbos „Valstybės pagalba SA.36132 (2013/N) – Lietuva, „Kaimiškųjų vietovių informacinių technologijų plačiajuosčio tinklo plėtra“ – Pakeitimas“ schemos sąlygų.“

2.	Pakeičiu 12 punktą ir jį išdėstau taip:

„12. Projekto įgyvendinimo trukmė turi būti nurodyta paramos paraiškoje ir negali viršyti 24 mėnesių nuo sprendimo skirti paramą priėmimo dienos. Projektas turi būti įgyvendintas iki 2015 m. spalio 30 d.“

3.	Pakeičiu 40 punktą ir jį išdėstau taip:

„40. Paramos gavėjas po kiekvieno projekto įgyvendinimo etapo, kaip nurodyta paramos sutartyje nustatytame mokėjimo prašymų teikimo tvarkaraštyje, pateikia nustatytos formos mokėjimo prašymą. Sukomplektuotas mokėjimo prašymas ir (arba) papildomi dokumentai Agentūrai gali būti pateikiami šiais būdais:

40.1. spausdintine (popieriuje pateikta) forma. Mokėjimo prašymas ir (arba) papildomi dokumentai turi būti pateikti paramos gavėjo asmeniškai arba per įgaliotą asmenį;

40.2. elektroniniu formatu, naudojantis Žemės ūkio ministerijos informacinės sistemos (ŽŪMIS) portalo internetine prieiga. Prie mokėjimo prašymo pridedami dokumentai turi būti elektroninės formos (jeigu teikiamas spausdintinis dokumentas, jis turi būti nuskenuotas ir pateiktas kartu su mokėjimo prašymu). Mokėjimo prašymą pildant elektroniniu būdu internetiniame ŽŪMIS portale, duomenų įvedimo į mokėjimo prašymą laukų išdėstymas ir pavadinimai gali skirtis nuo spausdintinės formos.“

4.	Pakeičiu 48.4 papunktį ir jį išdėstau taip:

„48.4. baigęs įgyvendinti projektą, paramos gavėjas Programos administravimo taisyklėse nustatyta tvarka teikia Agentūrai galutinį mokėjimo prašymą ir galutinę projekto įgyvendinimo ataskaitą. Jei paramos gavėjui numatytas finansuoti PVM, kaip nurodyta Taisyklių 18 punkte, galutiniame mokėjimo prašyme taip pat nurodoma ir PVM suma. Galutinis mokėjimo prašymas turi būti pateiktas ne vėliau kaip iki 2015 m. spalio 30 d.“

5.	Pakeičiu 48.6 papunktį ir jį išdėstau taip:

„48.6. paramos gavėjas gali teikti keletą mokėjimo prašymų. Rekomenduojama teikti iki dešimties mokėjimo prašymų, neįskaitant avanso mokėjimo prašymo. Galutinio mokėjimo prašymo suma negali būti mažesnė kaip gauto avanso suma.“

Žemės ūkio ministrė	Virginija Baltraitienė